Document ID: 32005R1046

ΚΑΝΟΝΙΣΜΌΣ (ΕΚ) αριθ. 1046/2005 ΤΗΣ ΕΠΙΤΡΟΠΉΣ
της 4ης Ιουλίου 2005
για τροποποίηση του κανονισμού (ΕΚ) αριθ. 958/2003, περί λεπτομερών κανόνων εφαρμογής της απόφασης 2003/286/ΕΚ του Συμβουλίου, όσον αφορά τις παραχωρήσεις υπό τη μορφή κοινοτικών δασμολογικών ποσοστώσεων για ορισμένα προϊόντα σιτηρών καταγωγής από τη Δημοκρατία της Βουλγαρίας και περί τροποποιήσεως του κανονισμού (ΕΚ) αριθ. 2809/2000
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2003/286/ΕΚ του Συμβουλίου, της 8ης Απριλίου 2003, σχετικά με τη σύναψη πρωτοκόλλου για την προσαρμογή των εμπορικών πτυχών της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, ώστε να ληφθούν υπόψη τα αποτελέσματα των διαπραγματεύσεων μεταξύ των μερών για νέες αμοιβαίες γεωργικές παραχωρήσεις (1), και ιδίως το άρθρο 3 παράγραφος 2,
την απόφαση 2005/430/ΕΚ του Συμβουλίου και της Επιτροπής, της 18ης Απριλίου 2005, σχετικά με τη σύναψη προσθέτου πρωτοκόλλου στην ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, ώστε να ληφθεί υπόψη η προσχώρηση στην Ευρωπαϊκή Ένωση της Τσεχικής Δημοκρατίας, της Εσθονικής Δημοκρατίας, της Δημοκρατίας της Κύπρου, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας (2), και ιδίως το άρθρο 2,
Εκτιμώντας τα ακόλουθα:
(1)
Σύμφωνα με την απόφαση 2003/286/ΕΚ, η Κοινότητα δεσμεύτηκε να καθορίσει δασμολογικές ποσοστώσεις εισαγωγής ατελώς για το σίτο και το σμιγάδι και τη γλουτένη μαλακού σίτου, και τον αραβόσιτο προελεύσεως Βουλγαρίας. Για την περίοδο εμπορίας 2003/2004, οι ποσοστώσεις αυτές καθορίστηκαν αντιστοίχως σε 250 000 τόνους και σε 80 000 τόνους. Ο κανονισμός (ΕΚ) αριθ. 958/2003 της Επιτροπής (3) καθόρισε τις λεπτομέρειες εφαρμογής όσον αφορά τη διαχείριση αυτών των δασμολογικών ποσοστώσεων.
(2)
Σύμφωνα με την απόφαση 2005/430/ΕΚ, η Κοινότητα δεσμεύτηκε να αυξήσει, από την 1η Ιουλίου 2005, την ποσότητα της δασμολογικής ποσόστωσης ατελούς εισαγωγής για το σίτο και το σμιγάδι και τη γλουτένη μαλακού σίτου προελεύσεως Βουλγαρίας, για να την αυξήσει σε 352 000 τόνους, με ετήσια αύξηση κατά 32 000 τόνους. Το παράρτημα Ι του κανονισμού (ΕΚ) αριθ. 958/2003 πρέπει να προσαρμοστεί ώστε να ληφθεί υπόψη αυτή η αύξηση.
(3)
Θα πρέπει συνεπώς να τροποποιηθεί ανάλογα ο κανονισμός (ΕΚ) αριθ. 958/2003.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα I του κανονισμού (ΕΚ) αριθ. 958/2003 αντικαθίσταται από το κείμενο που εμφαίνεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Ιουλίου 2005.

Labels: 3
17
18